
|  |
| --- |
| № исх: 13-07/2280 дз от: 14.06.2023  № вх.2384//13-07/2280дз/ДЗ-178 от: 15.06.2023 |



**Қазақстан Республикасы Парламенті Мәжілісінің «AMANAT» және «Ақ жол» фракцияларының депутаттарына**

**(тізім бойынша)**

*2023 жылғы 17 мамырдағы № ДЗ - 178*

**Құрметті депутаттар!**

Заңнамалық актілерге нормалардың заңнамалық жағынан регламенттелуі тұрғысынан ревизия жүргізуге қатысты депутаттық сауалыңызды қарап, мынаны хабарлаймыз.

***Азаматтардың конституциялық құқықтарының бұлыңғырлану қаупіне қатысты***

Қазақстан Республикасы Президентінің 2022 жылғы 13 сәуірдегі № 872 Жарлығының 13-тармағына сәйкес Үкіметке заңнамалық актілерге нормалардың заңнамалық жағынан артық (шамадан тыс) регламенттелуі тұрғысынан ревизия жүргізу тапсырылды, оларды жеделдік мақсатында Үкімет немесе мемлекеттік органдар заңға тәуелді нормативтік құқықтық актілерде айқындауға тиіс *(бұдан әрі – Жарлық).*

Заң шығару процесінде осындай ауқымды реформаларды жүргізу мемлекеттік аппараттың өзекті сын-қатерлерге, форс-мажорлық мән-жайларға, дағдарыстық жағдайларға, азаматтардың қажеттіліктеріне мен келіп түсетін сұраныстарына, оның ішінде мемлекет қызметін құқықтық қамтамасыз ету арқылы жедел ден қою қажеттілігі болды.

Іс жүзінде көбінесе мемлекеттік органның қандай да бәр шешім қабылдауы үшін алдын ала тиісті заңдарға өзгерістер мен толықтырулар енгізу талап етіледі.

Осыған байланысты, Үкімет **заңдар деңгейінде реттеудің негіз қалаушы мақсаттарын, міндеттері, қағидаттарын**, **мен** мемлекеттік басқару органдарының базалық өкілеттіктерін белгілеу, сондай-ақ Үкімет актілері деңгейінде заңнамалық нормаларды іске асыру үшін нақты құзыреттерді, мемлекеттік органдардың **өзге де нақтылайтын және егжей-тегжейлі өкілеттіктерін** белгілеу жөніндегі тәсілдерді әзірледі. Бұл тәсілдер Мемлекет Басшысының 2022 жылғы 11 қазандағы № 22-5358 қарарымен келісілді.

Қазақстан Республикасы Конституциясының 61-бабының 3-тармағында белгіленген аса маңызды қоғамдық қатынастардың тізбесі заңдар деңгейінде ғана реттелетін болады.

Мемлекеттік органдардың өзге де құзыреттері мен функциялары (іске асыру, ұйымдастырушылық және басқалар) заңға тәуелді нормативтік құқықтық актілерде белгіленеді.

Конституциялық Кеңестің 2013 жылғы 16 мамырдағы № 2 қосымша қаулысымен Заңдарда мемлекеттік органдардың ұйымдастырылуы мен қызметінің негізін құрайтын функциялар, сондай-ақ жүзеге асырылуы Конституцияның 61-бабы 3-тармағында аталған аса маңызды қоғамдық қатынастарды қамтитын функциялары белгіленетіні белгіленген. Заңға тәуелді деңгейде Заңда бекітілген функцияларды іске асыру тетігін айқындауға, мемлекеттік органдардың ішкі ұйымдастырылуы мен қызметіне, тиісті заңға тәуелді актіні шығаратын субъектінің өкілеттіктері шегінде техникалық және технологиялық нормаларды қабылдауға (басып шығаруға) қатысты функциялар белгіленеді.

Өз кезегінде, Үкімет мемлекеттік органдардың үлгілік функцияларын айқындау бойынша заңнамалық және заңға тәуелді деңгейлерде регламенттеуге жататын ережелерді нақты ажыратуды белгілейтін, оның ішінде заңға тәуелді нормативтік құқықтық актілерде заңдар ережелерінің тиісті нормаларын іске асыру жөніндегі әдістемелік ұсынымдарды *(бұдан әрі – Әдістемелік ұсынымдар, Үкіметтің 2023 жылғы 23 қаңтардағы № 33 қаулысы)* бекітті.

Осылайша, ревизия жүргізу бойынша әзірленген тәсілдер азаматтардың конституциялық құқықтарын ескереді, азаматтардың құқықтарының ықтимал бұлыңғырлануын болдырмауға бағытталған.

***Сыбайлас жемқорлық факторларының пайда болуына, салалық министрліктердегі саясаттың сабақтастығы проблемаларына, олардың функциялары мен құзыреттеріне, сондай-ақ маңызды функциялар мен құзыреттердің жоғалу мүмкіндігіне қатысты***

«Құқықтық актілер туралы» Заңының талаптарына сәйкес нормативтік құқықтық актілердің жобаларына (оның ішінде заңға тәуелді актілер) сыбайлас жемқорлыққа қарсы ғылыми сараптама жүргізілуде, оның мақсаты сыбайлас жемқорлыққа қарсы нормаларды анықтау, сондай-ақ оларды жоюға бағытталған ұсынымдарды әзірлеу болып табылады *(«Құқықтық актілер туралы» Заңының   
33-1-бабы)*

«Құқықтық актілер туралы» Заңда уәкілетті органның нормативтік құқықтық актіні қабылдауына осы актіні қабылдау жөніндегі уәкілетті органның құзыреті Қазақстан Республикасының заңнамасында көзделген жағдайларда ғана жол берілетіні белгіленген.

Бұл ретте жоғары тұрған нормативтік құқықтық актілерден туындайтын заңға тәуелді нормативтік құқықтық актілердің тізбесін Қазақстан Республикасының Үкіметі мемлекеттік органдар туралы ережелерде айқындайды. Әзірлеушілері Қазақстан Республикасының Президентіне тікелей бағынатын және есеп беретін мемлекеттік органдар болып табылатын жоғары тұрған нормативтік құқықтық актілерден туындайтын заңға тәуелді нормативтік құқықтық актілердің тізбесін Қазақстан Республикасының Президенті айқындайды *(«Құқықтық актілер туралы» Заңының 34-бабы 3-тармағы).* Бұл нормалар мемлекеттік органдарға заңға тәуелді нормативтік құқықтық актілерге өз қалауы бойынша өзгерістер енгізуге және заңдарда белгіленген мақсаттар, міндеттер мен функциялардың шегінен шығуға мүмкіндік бермейді.

Ашық нормативтiк құқықтық актiлердiң интернет-порталында заңға тәуелді нормативтiк құқықтық актiлердiң жобаларын орналастыру қағидаларының   
3-тармағына сәйкес *(2021 жылғы 30 қыркүйектегі № 849 Әділет министрінің міндетін атқарушының бұйрығымен бекітілген (бұдан әрі – Қағидалар),* қолжетімділігі шектеулі ақпаратты қамтымайтын заңға тәуелді нормативтік құқықтық актілердің әзірленген жобалары оларға түсіндірме жазбаларымен және салыстырма кестелерімен бірге мүдделі мемлекеттік органдарға келісуге жіберілгенге дейін Порталда көпшілік талқылауы үшін орналастырылады.

Заңға тәуелді нормативтік құқықтық актілердің жобаларын әзірлеуші мемлекеттік органдар ескертулерді және (немесе) ұсыныстарды келіп түскен сәттен бастап үш жұмыс күнінен кешіктірмей қарайды және негіздемелерін көрсете отырып, оларды қабылдау не қабылдамау туралы қабылданған шешімді Порталда орналастырады *(Қағидалардың 9-тармағы).*

Осыған байланысты, Ашық НҚА порталында заңға тәуелді актілердің жобаларын талқылау азаматтардың пікірін ескере отырып, ашық түрде өтеді деп санаймыз.

Өз кезегінде салалық саясаттың сабақтастығына орталық және жергілікті атқарушы органдар мемлекеттік жоспарлау жүйесінде белгіленген міндеттер, оның ішінде Қазақстан Республикасының Ұлттық даму жоспарында, Елдің аумақтық даму жоспарларында, саланы/аяны дамыту тұжырымдамаларында әлеуметтік-экономикалық және қоғамдық-саяси бағыттың, нақты саланың, әрбір өңірдің даму векторы айқындалған күтілетін нәтижелерді айқындай отырып және олардың көрсеткіштерін көрсете отырып, іске асыру жолымен қол жеткізеді.

Осылайша, саясаттың сабақтастығы мәселесі ұзақ мерзімді және орта мерзімді кезеңдерге салалық саясаттың дамуын қамтамасыз ететін құжаттарды орындау арқылы жүзеге асырылады.

***Заңдар қабылданғаннан кейін заңға тәуелді актілерді қабылдаудың ұзаққа созылған практикасына қатысты***

Үкімет Регламентінің *(Қазақстан Республикасы Үкіметінің 2023 жылғы   
6 қаңтардағы № 10 қаулысымен бекітілген)* 132 және 133-тармақтарына сәйкес Парламент Заң қабылдаған күннен бастап **2 (екі) жұмыс күні ішінде** заң жобасын әзірлеуші мүдделі мемлекеттік органдарға *(қабылдануы осы заңнамалық актімен шартталған құқықтық актілердің тізбесі, Үкімет аппаратына құқықтық* ***актілердің жобаларын әзірлеу мен енгізудің*** *және әділет органдарында құқықтық актілерді мемлекеттік тіркеудің* ***нақты мерзімдері****, олар* ***Президент заңға қол қойған күннен бастап екі айдан аспауға тиіс,*** *жетекшілік ететін құқықтық актілерді әзірлеу мен енгізудің сапасына, уақтылығына жауапты мемлекеттік органдар аппаратының бірінші басшыларының орынбасарларын, басшыларын көрсету көздейтін)* Премьер-Министр өкімінің жобасын келісуге жібереді.

Заңға тәуелді актілерді сапалы және уақтылы әзірлеу мақсатында Парламент Мәжілісі Заң қабылданған **күннен бастап күнтізбелік 10 (он) күн ішінде** әзірлеуші тиісті заңға тәуелді актілердің жобаларын қарау **үшін мүдделі мемлекеттік органдарға жіберетіні** белгіленген.

Сонымен бірге, Премьер-Министрдің өкімінде белгіленген мерзімдерді бұзғаны үшін уәкілетті мемлекеттік органда құқықтық актінің жобасын әзірлеуге жауапты құрылымдық бөлімше басшысының, сондай-ақ тиісті заңға тәуелді актіні әзірлеуге және қабылдауға жауапты саяси лауазымды тұлғанының тәртіптік жауаптылығы көзделген *(Үкімет Регламентінің 139 және 140-тармақтары).*

Осылайша, қабылданған Заңды іске асыру үшін заңға тәуелді актілерді уақтылы қабылдау мәселесі қолданыстағы заңнамамен және Қазақстан Республикасының нормативтік құқықтық актілерімен жеткілікті дәрежеде регламенттелген.

***Заңға тәуелді актілерді келісу процесін жеңілдетуге қатысты***

2022 жылғы 5 қарашадағы «Қазақстан Республикасының кейбір заңнамалық актілеріне Мемлекет басшысының 2022 жылғы 16 наурыздағы Жолдауын іске асыру мәселелері бойынша өзгерістер мен толықтырулар енгізу туралы» Қазақстан Республикасының Заңымен норма шығару процесінің кезеңдері 51-ден 22 кезеңге дейін, 175 күннен бастап 95 күнге дейін қысқартылды.

Үкімет аппаратында Үкімет қаулыларының жобаларын өтудің жалпы мерзімдері 20-дан 10 күнге дейін, өкімдер жобаларын 15-тен 7 күнге дейін қысқартылды. Орталық және жергілікті атқарушы органдардың нормативтік құқықтық актілерінің жобалары бойынша кезеңдер 10-нан 7-ге дейін, мерзімдер 40 күннен 25 күнге дейін қысқартылды.

Жобаларды мүдделі мемлекеттік органдармен келісу мерзімі 10 жұмыс күнінен 3 жұмыс күніне дейін, Әділет, Қаржы және Ұлттық экономика министрліктерімен келісу мерзімі 5 жұмыс күніне дейін қысқартылды.

Осылайша, заңға тәуелді актілердің кезеңдері мен мерзімдері 2 есеге жуық оңтайландырылды.

Бұдан басқа, нормативтік құқықтық актілердің жобаларын, Парламент депутаттарының түзетулеріне және олар бастамашылық жасаған заң жобаларына және келісуді талап ететін өзге де құжаттарға Үкіметтің қорытындылары бойынша жауап белгіленген мерзімде ұсынылмаса, оларды «бастапқы бойынша келісу» тәртібін енгізу бойынша, сондай-ақ келісуші мемлекеттік органдардың жобаларды Үкіметке «ескертулерімен» енгізу мүмкіндігін белгілеу бойынша Үкімет Регламентіне бірқатар өзгерістер енгізілді.

Жоғарыда айтылғандар жекелеген ведомстволық және өңірлік нормативтік құқықтық актілерді қабылдау рәсімін оңайлатты, оның ішінде заңнамалық нормаларды іске асыру процесін жеделдетуге және өзекті сын-қатерлерге, азаматтардың қажеттіліктеріне және келіп түсетін сұрауларына жедел ден қоюға мүмкіндік берді.

**Ә. Смайылов**

*Орынд. А.С. Божаканова*

*тел. 745383*

**Депутаттардың тізімі:**

Д. Еспаева

А. Аймағамбетов

Е. Смышляева